  Анжелика Тихонова корреспондент 17-тӥ шуркынмонэ Пичи Пургаын «Гербер» удмурт йӧскалык шулдыръяськонэз радъясь комитетлэн нырысетӥ пумиськонэз ортчиз. 2022-тӥ арын элькун праздник ӵапак Пичи Пурга ёросын ортчоз. Со сярысь Удмуртиысь йӧскалык политикая министерстволэн пресс-службаез ивортӥз. Пумиськонэ элькунысь йӧскалык политикая министрлэсь ужъёссэ быдэсъясь Людмила Соковикова но министерствоын ужасьёс, Пичи Пурга ёрослэн тӧроез Сергей Юрин, «Удмурт Кенеш» огазеяськонлэн ёзчиосыз, Удмуртиысь Калыкъёслэн эшъяськон юртысьтызы ӧнерчиос но ёрос администрациын тыршисьёс люкаськылӥзы. Соос ужрадлэн пуштросэз сярысь но ортчон интыез пумысь кенешизы. Вуоно арын Гербер 18-тӥ инвожое ортчоз шуыса чаклало Тодэ вайытом, 2021-тӥ арын элькун шулдыръяськон 26-тӥ инвожое Вавож ёросын ортчиз. Праздниклэн валтӥсь темаез воршудъёс луизы.  Тегъёс: Лулчеберет Удмуртия Гербер ПичиПурга удмуртъёс праздникъёс Удмуртиысьтуризм  